สคร.เผยรัฐวิสาหกิจส่งรายได้เข้าแผ่นดินเกินเป้า
สคร.เผยรัฐวิสาหกิจส่งรายได้เข้าแผ่นดินกระฉูด ล่าสุดเดือน มี.ค.เกินเป้าเกือบ 170% พร้อมเร่งปรับรูปแบบบริหารหลักทรัพย์เชิงรุก ลุยแก้ระเบียบซื้อขายหุ้นของส่วนราชการ เชื่อสร้างมูลค่าเพิ่มให้รัฐ
8 เม.ย. 2554

สคร.เผยรัฐวิสาหกิจส่งรายได้เข้าแผ่นดินกระฉูด ล่าสุดเดือน มี.ค.เกินเป้าเกือบ 170% พร้อมเร่งปรับรูปแบบบริหารหลักทรัพย์เชิงรุก ลุยแก้ระเบียบซื้อขายหุ้นของส่วนราชการ เชื่อสร้างมูลค่าเพิ่มให้รัฐ
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในเดือน มี.ค. รัฐวิสาหกิจและกิจการที่กระทรวงการคลังถือหุ้นน้อยกว่า 50%นำส่งรายได้สูงถึง 3,045.41 ล้านบาท โดยสูงกว่าประมาณการ 1,224.56 ล้านบาท หรือคิดเป็น 167.25% จากที่มีการประมาณการไว้ 1,820.85 ล้านบาท ส่งผลให้การนำส่งรายได้สะสมเข้าแผ่นดินตั้งแต่เดือน ต.ค.2553 ถึงเดือน มี.ค.2554 มีจำนวนทั้งสิ้น 4.23  หมื่นล้านบาท สูงกว่าประมาณการ 7,851.75 ล้านบาท จากที่ประมาณไว้ 3.45 หมื่นล้านบาท
ทั้งนี้ การนำส่งรายได้ในเดือน มี.ค. ประกอบด้วย กองทุนรวมวายุภักษ์ นำส่งรายได้สูงสุดจากเงินปันผล 1,550 ล้านบาท จากที่ประมาณการไว้ 450 ล้านบาท ส่วนรัฐวิสาหกิจที่นำส่งรายได้สูงสุด คือ สำนักงานสลากกินแบ่งรัฐบาล 1,333.31 ล้านบาท การนิคมอุตสาหกรรมแห่งประเทศไทย 137 ล้านบาท
"รายได้นำส่งของเดือนนี้สูงกว่าประมาณการ มีสาเหตุหลักจากการนำส่งเงินปันผลจากกองทุนรวมวายุภักษ์" นายสมชัย กล่าว
นายสมชัย กล่าวด้วยว่า การบริหารหลักทรัพย์ที่มีประสิทธิภาพจะส่งผลให้ภาครัฐมีรายได้เพิ่มมากขึ้น และนำมาช่วยพัฒนาประเทศให้เจริญก้าวหน้าได้ ซึ่งขณะนี้ สคร. อยู่ระหว่างการพิจารณาปรับเปลี่ยนรูปแบบการบริหารหลักทรัพย์ให้เป็นเชิงรุกมากขึ้น โดยจะปรับปรุงระเบียบกระทรวงการคลังว่าด้วยการจำหน่ายหุ้นและซื้อหุ้นของส่วนราชการ พ.ศ.2535 และที่แก้ไขเพิ่มเติม ซึ่งหากดำเนินการแล้วเสร็จจะสามารถเพิ่มความคล่องตัวและสร้างมูลค่าเพิ่มใน การบริหารหลักทรัพย์ของรัฐต่อไป